钦定古今图书集成/方舆汇编/职方典/第1031卷 > 《禁通海奸民》
## 钦定古今图书集成/方舆汇编/职方典/第1031卷 > 《禁通海奸民》

夫闽枕山襟海，鱼盐稼穑之区而风物之会也。制兵，
则“水陆营寨星列于腹边；制食，则钱谷屯盐罗列于
郡邑：此其为备素豫”，宜夫威德之施，不可胜用也。夫
何忠良之吏罕继，文武之政日颓，峒丁岛酋并起肆
毒，遂至驱不教之民以示之饵、出有数之粟以委之
壑，而兵食交困，几不可为矣。况乎兵食相需，非二策
也。闽食之不足，以客兵耗之耳。果使主兵之练有成，
则养兵之费有数，食不求足而自足矣。此万世之利
而济世之远策也。抑愚又有说焉：岛夷之入寇也，月
港、海沧之民啸聚而附焉，而诸峒不逞之徒又角起
而为之翼，是与闽为敌者半闽人也；如之何闽兵之
不弱以靡也？顷者台臣有城邑建官之议，不惟剪贼
之羽翼，而且厚吾之藩篱，是诚制治保邦之要也。由
是以通沿海鱼盐之利，以通诸蕃贸易之利，逐末少
者讥而不征，逐末多者征而有数，则不惟岛夷之患
可息，而且军需之利日兴，是又裕民足国之机也。